Norska ríkisstjórnin vill opna á kvótasölu hjá bátum undir 11 metrum að stærð . Norsk stjórnvöld hafa fram að þessu verið íhaldssamari en Íslendingar í afstöðu sinni til framsals varanlegra aflaheimilda fiskiskipa og leiguframsal er með öllu óheimilt . Á síðari árum hefur þó smám saman verið slakað á takmörkunum á framsali varanlegra heimilda og leyft að sameina kvóta stærri fiskiskipa . Nú er komið að smæstu bátunum , því ríkisstjórn Noregs hefur lagt fram tillögu til umsagnar um að opna fyrir kaup og sölu á veiðiheimildum innan flokks smábáta undir 11 metrum að lengd með það fyrir augum að sameina kvóta tveggja eða fleiri báta á einn með því skilyrði að hinir bátarnir verði teknir úr reksti . Í því sambandi er gert ráð fyrir að 20% af kvóta þess báts sem heimildirnar eru fluttar af renni í sameiginlegan pott viðkomandi bátaflokks rétt eins og gildir um aðra skipaflokka þegar framsal af þessu tagi á sér stað . Ekki er í tillögum stjórnvalda tiltekið hversu marga kvóta má sameina í þessum smæsta bátaflokki í hverju tilviki en í hinum skipaflokkunum hefur verið miðað við fjóra . Tillaga stjórnvalda er í samræmi við vilja ársfundar Norges Fiskarlag , heildarsamtaka í norskum sjávarútvegi , en eigi að síður eru skiptar skoðanir um hana meðal smábátamanna . Sumir telja það styrkja rekstrargrundvöll þessarar útgerðar að unnt sé að sameina kvóta en aðrir eru þeirrar skoðunar að þetta muni kippa grundvellinum undan útgerð á smæstu og afskekktustu stöðunum .